Էրկի Նոոլ

Էրկի Նոոլ (, ), էստոնացի թեթև ատլետ, տասնամարտի օլիմպիական չեմպիոն։ Էստոնացի քաղաքական գործիչ, Ռիյգիկոգուի անդամ։

Կենսագրություն
Էրկի Նոոլը ծնվել է 1970 թվականի հունիսի 25-ին Վիռուում։ 13 տարեկան հասակում սկսել է մարզվել Տալլինի մարզական դպրոց-ինտերնատում։ Էրկի Նոոլի խոսքերով՝ ինքը մարզվել է շաբաթական վեց օր՝ օրական հինգ ժամ, իսկ մարզական ճամբարներում՝ օրական յոթ ժամ։ Չնայած տարբեր առաջնությունների ժամանակ իր վաստակած 23 տիտղոսներին ու 9 մեդալներին՝ տասնամարտիկն ունի մեկ չիրականացած երազանք. նա այդպես էլ չի կարողացել մեկ մրցության ընթացքում հավաքել 9000 միավոր։

Էրկի Նոոլը մանսակցել է չորս Օլիմպիական խաղերի 1992, 1996, 2000 և 2004 թվականներին։ 1996 թվականի խաղերի ժամանակ տասնամարտիկը 8543 արդյունքով զբաղեցրել է վեցերորդ տեղը, 2000 թվականին հռչակվել է օլիմպիական չեմպիոն, իսկ 2004 թվականին Աթենքում անցկացվող Օլիմպիական խաղերի ժամանակ հավաքել է 8235 միավոր և զբաղեցրել 8-րդ տեղը։ 2004 թվականին Էրկի Նոոլը եղել է Էստոնիայի օլիմպիական հավաքականի դրոշակակիրը։

Էրկի Նոոլն իր մարզական կարիերան ավարտել է 2005 թվականին, ինչից հետո սկսել է զբաղվել քաղաքականությամբ։ Նա եղել է Տալլինի քաղաքային խորհրդի պատգամավոր, իսկ հետո դարձել է Ռիյգիկոգուի անդամ։ Էրկի Նոոլը Թեթև ատլետիկայի եվրոպական միության անդամ է և Եվրոպայի օլիմպիական կոմիտեի բժշկական հանձնաժողովի անդամ։

Էստոներենից բացի Էրկի Նոոլը գիտի նաև ռուսերեն, ֆիններեն, անգլերեն և իտալերեն։

Էրկի Նոոլի ավագ որդին նույնպես զբաղվում է թեթև ատլետիկայով։

2001 թվականին թողարկվել է օլիմպիական չեմպիոն Էրկի Նոոլի պատկերով նամականիշ։

Մարզական ձեռքբերումներ 
 Տասնամարտի օլիմպիական չեմպիոն (2000),
 Տասնամարտի աշխարհի առաջնության արծաթե մեդալակիր (2001),
 Յոթնամարտի աշխարհի՝ շինության ներսում անցկացվող առաջնության արծաթե մեդալակիր (1997, 1999),
 Տասնամարտի Եվրոպայի չեմպիոն (1998),
 Յոթնամարտի Եվրոպայի՝ շինության ներսում անցկացվող առաջնության ոսկե մեդալակիր (1996),
 Տասնամարտի Եվրոպայի առաջնության արծաթե մեդալակիր (2002),
 Տսնամարտի Եվրոպայի գավաթի առաջնության քառակի հաղթող (1994, 1996, 1997, 1998),
 Էստոնիայի տասնակի չեմպիոն (վազք 100 մետր՝ 1999, վազք 110 մետր խոչընդոտներով՝ 1998, 1999, ձողացատկ՝ 1989, 1994, 1996, 1997, 2003, տասնամարտ՝ 1990, 1992)։

Ծանոթագրություններ

Արտաքին հղումներ
 

Էստոնացի մարզիկներ
Էստոնացի օլիմպիական չեմպիոններ
2000 թվականի Ամառային օլիմպիական խաղերի չեմպիոններ